[{"text_idx": "#000027", "text": "Mae mis Mawrth wedi bod yn fis anodd iawn arall i\u2019r prifysgolion sy\u2019n rhan o anghydfod USS, ac mae Caerdydd, wrth gwrs, yn eu plith. Buan iawn y daeth i\u2019r amlwg nad oeddem ni fel cyflogwyr wedi rhagweld pa mor gryf y byddai teimladau pobl yngly\u0302n a\u0302 chynnig gwreiddiol UUK, ac roedd symud i\u2019r cam o gynnal trafodaethau gyda chefnogaeth ACAS yn rhan o gydnabod hynny. Daeth pryderon staff Caerdydd yn gwbl amlwg i mi pan gymerais ran yn y sesiwn holi ac ateb a drefnwyd gan UCU ar 5 Mawrth. Rwy\u2019n credu y gallai mwy o gyfleoedd i gyfnewid ein safbwyntiau mewn awyrgylch a\u0302 llai o densiwn ein helpu i wneud cynnydd, o leiaf o ran deall y gwahanol safbwyntiau. Rydw i wedi bod yn gwneud pob ymdrech i gynrychioli safbwyntiau ein staff i Grw\u0302p Russell ac UUK, ac i Fwrdd Ymddiriedolwyr a Grw\u0302p Gweithredol USS. Rydw i hefyd wedi siarad a\u0302 dau o\u2019n ASau lleol, Jo Stevens a Stephen Doughty, i drafod sefyllfa ein staff a ffyrdd posibl o rybuddio llywodraeth y DU pa mor ddifrifol yw\u2019r sefyllfa. Er bod yr anghydfod yn parhau, yn anffodus, ar adeg ysgrifennu\u2019r ebost hwn, efallai bydd y cynnig diweddaraf i adolygu\u2019r dull prisio yn cynnig ffordd ymlaen. Mae hefyd yn ddefnyddiol bod un o\u2019r egwyddorion allweddol \u2013 cadw elfen Budd Diffiniedig ystyrlon yng nghynllun USS \u2013 wedi cael ei chydnabod ar gyfer y prisiad hwn. Rwy\u2019n gobeithio nawr bod cyflogwyr yn deall yn well sut mae ein cydweithwyr yn teimlo, a bod dealltwriaeth well yn gyffredinol o\u2019r problemau sy\u2019n gysylltiedig a\u0302 chynlluniau pensiwn yn y DU. Mae\u2019n bosibl, felly, y bydd modd i ni gydweithio i gael ateb sy\u2019n gynaliadwy ac yn addas ar gyfer y dyfodol. Fe wna i adael hi yn y fan honno am nawr, oherwydd hoffwn roi ychydig o sylw i faterion eraill, ond i gael newyddion, gwybodaeth a safbwyntiau eraill yngly\u0302n a\u0302\u2019r pensiynau, cliciwch ar y ddolen hon."}]